Waar die son nie skyn nie | Slaai Sonder Blare
Waar die son nie skyn nie
Wat gebeur in iemand se kop om konstant negatiewe ensieme af te skei? Ek wonder maar net, want dit wil voorkom asof sekere mense niks anders kan doen as gal braak nie. Die son moet tog net nie 'n halwe sekonde langer op iemand anders skyn nie, dan word vloekwoorde oor sosiale media geslinger en modder oor selfoonseine heen gegooi. Haat, venyn en verdriet is al wat gesaai word.
Het sekere mense werklik niks om oor te glimlag nie? En dan voel hulle dit is hulle plig om ook ander af te kraak, te verkleineer en te verneder? Ek wonder maar net, want ek lees die allerverskriklikste boodskappe op Facebook se mure. Dreigemente en beledigings wat Hitler na 'n lieflike kleuterskooljuffrou sal laat lyk.
Is dit jaloesie? Hoogmoed? Beterweterigheid? Arrogansie? Ek wonder maar net, want ek kan eenvoudig nie verstaan hoekom die mensdom net mompel, grom, kerm, kla en mekaar valse goeie wense gee nie. Van kleintoontjienaels wat ingroei, tot die strandhuis in Mauritius wat verkoop is, tot die bure wat tot nege-uur op 'n weeksaand buite braai. Mense kla met twee witbrode onder die arm en 'n goue lepel in die mond. En hierdie mense vat die lief en leed weg van die wat waarlik ons steun nodig het.
Ek kla ook. Die son skyn nie elke dag helder oor my gemoed nie. Ek raak ook geïrriteerd en moedeloos en sommer net moerig oor sekere dinge. Party dae druk die depressie ook my keel dat ek snak na asem. Genade, ek hou nie eers aldag van myself nie, wat nog te sê ek moet vir ander glimlag. Maar iewers, êrens handhaaf my brein 'n relatiewe balans. Ek is geseënd, ek weet. Ek wonder maar net hoe ons lig kan oorreed om aan te raak, daar waar die son nie natuurlik skyn nie…
One thought on "Waar die son nie skyn nie"
Mei 28, 2016 at 5:33 nm
…ek stem. Mense kla oor onnodige goed, terwyl daar kinders is wat in ekstase is oor 'n sny brood met niks op nie 😦